Eksamensspørgsmål i temaet

Det senmoderne samfund - perfekthedskultur eller præstationssamfund

1. Redegør kort for centrale kendetegn ved det senmoderne samfund
2. Undersøg udviklingen i unges mistrivsel ved inddragelse af bilag 1
3. Diskuter hvorfor mange unge synes at mistrives i det senmoderne samfund. I forbindelse med diskussionen skal du inddrag bilag 2

**Bilag 1:** Udvalgte tal vedr. danskernes oplevelse af stress og nervøsitet, hentet fra ”Danskernes sundhedsprofil 2021”.

**Bilag 2:** ”Vi unge har stress, angst og depression. Alligevel er vi de mest ansvarlige - Samtidig er vi omringet af uansvarlige voksne og politikere, der ikke tager problemerne alvorligt”,Ddebatindlæg af Anna Amalie Kühne Kjær & Alexander Blavnsfeldt, Landsforkvinde og kandidat til landsformandsposten, begge SF Ungdom, Politiken 11 april 2022**Bilag 1:** Udvalgte tal vedr. danskernes oplevelse af stress og nervøsitet, hentet fra ”Danskernes sundhedsprofil 2021”, Procent

|  |  |  |  |  |
| --- | --- | --- | --- | --- |
|  | **Mænd** | | **Kvinder** | |
| Alder | **2010** | **2021** | **2010** | **2021** |
| 16-24 år | 11,3 | 22,5 | 21,3 | 32,7 |
| 25-34 år | 11,7 | 21,9 | 18,6 | 26,7 |
| 35-44 år | 10,9 | 17,9 | 16,0 | 21,5 |
| 45-54 år | 11,2 | 13,7 | 16,4 | 16,8 |
| 55-64 år | 8,7 | 11,5 | 12,4 | 14,3 |
| 65-74 år | 4,6 | 6,6 | 8,4 | 8,6 |
| 75 år og derover | 6,6 | 6,7 | 11,8 | 9,6 |

**Note:** svarpersoner i undersøgelsen svarede på følgende spørgsmål ”Hvor ofte har du følte dig nervøs eller stressede inden for den sidste måned?”. I tabellen er medtaget den andel, der inden for hver aldersgruppe tilkendegav, at de inden for den sidste måned **ofte** har følt sig nervøse eller stressede.

**Bilag 2:** ”Vi unge har stress, angst og depression. Alligevel er vi de mest ansvarlige - Samtidig er vi omringet af uansvarlige voksne og politikere, der ikke tager problemerne alvorligt”,Ddebatindlæg af Anna Amalie Kühne Kjær & Alexander Blavnsfeldt, Landsforkvinde og kandidat til landsformandsposten, begge SF Ungdom, Politiken 11 april 2022

Man siger mange ting om vores generation. Vi er dovne. Vi er egoistiske. Vi mangler pli og arbejdsomhed. Vi er blåøjede og naive og hverken forstår eller vil se problemerne i øjnene. Vi drikker for meget og tager intet ansvar. Vi er krænkelsesparate og forkælede. Det er alle sammen påstande, der er med til at negligere unges holdninger og skubbe os ud af den offentlige debat. Det er også alle sammen påstande, som er løgn.

Vores generation er mere socialt engageret end tidligere. Vi ryger og drikker mindre. Vi tager færre stoffer og kommer mindre i fængsel. Vi går til færre fester og har sågar mindre sex end tidligere generationer. Og så er vi jo faktisk så pligtopfyldende, at vi bliver syge af det. Vi er Generation Ansvarlig, men vi er omringet af uansvarlige voksne og politikere, der ikke tager problemerne alvorligt og laver latterlige lappeløsninger.

Vi har fået fastslået mange gange, at vores generation har et virkelig ringe mentalt helbred. Faktisk så dårligt, at hver anden ung kvinde har et for højt stressniveau. Vi står midt i en mental sundhedskrise, der særligt går ud over vores generation og de såkaldt voksnes svar er forbudshammeren og afskaffelsesnæven, som endnu en gang bare slår vores generation oven i hovedet, frem for tiltag, der rent faktisk gør en positiv forskel i vores generations liv. Det nyeste skud på stammen kommer fra kommissionen for andengenerationsreformer, der foreslår at gøre dele af SU’en lånebaseret og afskaffe retskravet, så man hele vejen igennem sin bacheloruddannelse – som man i øvrigt ikke rigtig kan bruge på det danske arbejdsmarked i sig selv – skal stresse over, om man nu klarer det godt nok, så man kan få lov at få en kandidatgrad. Det er fuldstændig forfejlet midt i en mental sundhedskrise at skabe flere stressfaktorer i unges liv. Vi mener, at man i langt højere grad bør have en samtale om, hvordan man skaber et godt ungeliv med mere ro på. Vi mener, det er fuldstændig umuligt at snakke om, hvordan man forbedrer den mentale trivsel for unge uden at se til uddannelsespolitikken og de unges økonomiske vilkår – ja, faktisk burde man slet ikke snakke om mindre SU, men derimod mere.

For to uger siden var det regeringen, der var ude med riven efter ungdommen og befalede hævede alkoholgrænser for unge, på trods af at vi er den ungdomsgeneration, der drikker mindst, og de nuværende regler i øvrigt ikke bliver overholdt. Det udspil blev brugt som svar på, at unge i dag har et langt dårligere mentalt helbred end tidligere. Vi mener, at det kunne klæde regeringen og den voksne generation at kigge indad og sørge for, at de nuværende regler bliver overholdt. Vi har en ansvarlig ungdom, men mangler ansvarlige købmænd, ansvarlige politikere og ansvarlige voksne.